Inger Lut Debois

Inger Merete Lut Debois (født 15. juli 1931 i Vejle, død 2015) var en dansk maler. Hendes forældre var major Svend Halvor Andersen og bibliotekar Rigmor Marie Andersen. Inger Lut Debois giftede sig i 1952 med maleren, grafikeren og fotografen Sven Arne Debois Hansen, f. i Reykjavik, Island. Datteren, maleren Jette Debois, blev født i1956.

Kunstnerisk virke 
Inger Lut Debois blev uddannet på Kunstakademiet i København 1951-1956, på malerskolerne hos Kræsten Iversen og William Scharff. Begge professorer arbejdede figurativt, og Lut Debois´ tidlige billeder bevægede sig i en videreførelse af figurationen med koloristiske kompositioner med skildringer af mennesker. Herfra udviklede hendes værker sig mere abstrakt ekspressivt, med en "fin lyrisk tone, trods nogle af akvarellernes mere alvorlige motiver. Noget djærvt, næsten nordisk i lyset, som også rakte tilbage i en fin dansk maleritradition", som indehaveren af Gallerie Dahl, Ole Andreas Dahl, udtrykte det i forordet til kataloget til en udstilling i 2001.

Inger Lut Debois udstillede i kunstnergruppen SE på Charlottenborg, sammen med blandt andre malerne Helga Bruun de Neergaard, Maria H. Olafsdottir og Alfred Jensen. Som noget specielt kunne publikum ikke bare betragte værkerne og købe dem, men også leje dem for 20 kr. pr. billede og have dem hængende i hjemmet en måned.

IC3-toget Thyra Danebod blev udsmykket af Inger Lut Debois i 1992. I den forbindelse udtalte hun til Lokalavisen, Jelling: "Mit udgangspunkt har været en togtur, og jeg er blevet inspireret af natur, landskaber og blomster. Billederne skal ikke holdes inden for rammerne, men danse videre med det landskab, som toget kører igennem!"

Inger Lut Debois deltog med maleri og akvarel i mange gruppeudstillinger af forskellig karakter, blandt andet i en længere årrække som medlem af kunstnersammenslutningen "Den Nordiske" i Den Fries Udstillings Bygning, og i flere sammenhænge sammen med andre medlemmer af Kvindelige Kunstneres Samfund. Separatudstillingen i 2006 i Møstings Hus på Frederiksberg blev anmeldt af Finn Hermann, som blandt andet skrev: "Fællesnævner for de fleste af de udstillede værker synes at være erindringsspor - de spor, rejsen afsætter på nethinden, genopdyrket i forenklet form hjemme i atelieret som "primitive" tegn, måneder eller år efter selve synsoplevelsen, og fastholdt i al deres flygtighed."

JANUS - Vestjyllands Kunstbygning i Tistrup viste i 2019 udstillingen "Anna og Inger får besøg af Else og Kirsten". Her sammenstilledes fire kvindelige malere, med vidt forskellige udtryk: Anna Klindt Sørensen, Inger Lut Debois, Else Alfelt og Kirsten Kjær. Fælles for dem var, at de alle havde virket på forskellig vis for ligestilling for kvindelige kunstnere.

Organisatorisk virke 
Forbedringen af billedkunstnernes forhold, herunder ikke mindst kvindernes, lå Inger Lut Debois meget på sinde. Samtidig havde hun skarpt øje for kunstnerisk kvalitet og deltog i mange år som censor og og som medlem af Akademiets jury fra 1990.

I 1966 blev hun optaget som medlem af Kvindelige Kunstneres Samfund (KKS). Hun blev hurtigt valgt ind i bestyrelsen for foreningen. Dermed lærte hun "at formulere sine tanker og at fremføre dem i større forsamlinger. Det var vigtigt, for en del af KKS´ strategi var at få valgt kvinder ind i betydende kunstnerorganisationer. På den måde kunne kvinder opnå indflydelse og fremme deres interesser ved uddeling af legater og i arbejdet for at gøre kvinders kunst synlig ved blandt andet at arbejde for udstillingsmuligheder."

Inger Lut Debois efterfulgte maleren Gudrun Poulsen som formand for foreningen i 1992; en post hun besad til år 2000. Hun videreførte Gudrun Poulsens linje med at samle foreningens medlemmer om det faglige arbejde og medlemsarrangementerne, samtidig med at hun intensiverede arbejdet for medlemsudstillingerne. Fra 1974 havde hun været formand for foreningens udstillingsudvalg.

Stillinger og hverv 

 1972-73, 1975, 1977-78 Censor på Charlottenborg Forårsudstilling
 1972-2002 Medlem af Akademiet.
 1975-1981 Medlem af bestyrelsen for Charlottenborgs Forårsudstilling og Charlottenborgs Efterårsudstilling

Udstillinger 

 1960-1961 Kunstnernes Efterårsudstilling

 1962-1965, 1968-1969, 1971-1972, 1974-1975, 1983-1985

 1968-1971 SE

 1976 og 1991 jubilæumsudstillinger med Kvindelige Kunstneres Samfund i NIKOLAJ

 1977 Akvareludstilling, Skovgaard Museet

 1981-1985 Vinduet

 1982 Grænselandsudstillingen

 1985 Charlottenborgs Efterårsudstilling

 1987-1992 Den Nordiske
 1988 og 1992 Schloss Charlottenborg, Kleine Orangerie, Berlin
 1995 Kvindemuseet i Danmark
 1996 og 2000 Nordisk Akvarel Annuale
 1999 Kunstbygningen i Vrå
 2000 Smyghamn, Trelleborg Sverige
 2003 Portalen
 2006 De 4 i Galleri North

Separatudstillinger 

 1966 Bachs Kunsthandel, København

 1976 Kunstnernes egen Kunsthandel, København

 1967, 1979 Dansk Centralbibliotek for Sydslesvig, Flensborg

 1977 Køge Galleriet

 1977-1978 Charlottenborg

 1980 Thorasminde, Bagsværd

 1981 Den Fries Udstillingsbygning (sammen med Lise Ring, Karin Tholstrup og Tusta Wefring

 1983, 1985, 1988, 1991 Gallerie Dahl, København

 1989 Bell Free Gallery, København

 1990 Billedværkstedet, Brovst

 2006 Møstings Hus, Frederiksberg

 2019 JANUS - Vestjyllands Kunstmuseum (sammen med Anna Klindt Sørensen, Else Alfelt og Kirsten Kjær)

Værker i offentlig eje 

 I parken (1978 København Kommunes Kulturfond)
 Forår ( 1985 København Kommunes Kulturfond)
 Akvareller (1983 Statens Kunstfond)
 Akvarel (1983 Sønderborg Museum)
 Legende (1988 Statens Kunstfond)

Stipendier og hæder 

 1954 Gerda Iversens Legat

 1955 Ole Haslunds Kunstnerlegat

 1985 Alfred Benzons Præmie

 1988 Anne Marie Telmanyis, født Carl Nielsens Legat

 1981 Henry Heerups Hæderspris

Kilder 
Katalog Kunstnergruppen SE, 22. offentlige udstilling Charlottenborg 1969

Anneli Fuchs og Emma Salling: Kunstakademiet 1954-2004, bd. III. Udgivet af Det Kongelige Akademi for de skønne Kunster og Arkitektens Forlag 2004. 

Ole Andreas Dahl i katalog Inger Lut Debois - akvareller 1995-2000, 2001. 

Finn Hermann i Land og Folk, 2. december 2006

Jette Debois: Inger Lut Debois i 100 års øjeblikke - Kvindelige Kunstneres Samfund, s. 161. Udgivet af Kvindelige Kunstneres Samfund på forlaget Saxo i 2014.

Referencer 

Malere fra Danmark
Kvindelige kunstnere fra Danmark